Source: https://www.pravnenoviny.sk/vyse-700-tisic-eur-priznanych-v-suvislosti-s-prietahmi
Timestamp: 2018-05-20 16:02:15+00:00
Document Index: 10372598

Matched Legal Cases: ['súd ', 'súd ', 'čl. 124', 'čl. 48', 'čl. 6', 'čl. 127', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Vyše 700 tisíc EUR priznaných v súvislosti s prieťahmi | Právne Noviny
Vyše 700 tisíc EUR priznaných v súvislosti s prieťahmi
Ústavný súd Slovenskej republiky rozhodol v roku 2017 v 289 nálezoch o porušení základného práva na prerokovanie veci bez zbytočných prieťahov a práva na prejednanie záležitosti v primeranej lehote a sťažovateľom priznal primerané finančné zadosťučinenie vo výške 735 400 €
Pretrvávajúcim problémom rozhodovacej činnosti všeobecných súdov Slovenskej republiky je rýchlosť a efektívnosť konania. Ústavný súd Slovenskej republiky (ďalej len „ústavný súd“) ako nezávislý súdny orgán ochrany ústavnosti podľa čl. 124 Ústavy Slovenskej republiky (ďalej len „ústava“) aj v roku 2017 prostredníctvom rozhodovacej činnosti chránil okrem iného aj právo sťažovateľov na prerokovanie veci bez zbytočných prieťahov podľa čl. 48 ods. 2 ústavy a právo na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“), ktorých porušenie namietali fyzické a právnické osoby prostredníctvom ústavnej sťažnosti v zmysle čl. 127 ústavy. Ústavný súd vyslovil v roku 2017 až v 289 nálezoch porušenie uvedených článkov ústavy a dohovoru.
Pre porovnanie nárastu nálezov, v ktorých ústavný súd vyslovil porušenie hore uvedených článkov ústavy a dohovoru, uvádzame nasledujúce štatistické údaje za posledných päť rokov:
v roku 2013 v 212 nálezoch,
v roku 2014 v 258 nálezoch,
v roku 2015 v 221 nálezoch,
v roku 2016 v 263 nálezoch,
v roku 2017 v 289 nálezoch.
Pri pohľade na rozhodovaciu činnosť jednotlivých všeobecných súdov ústavný súd v roku 2017 vydal najväčší počet nálezov týkajúcich sa porušenia už uvedených článkov ústavy a dohovoru v prípade týchto súdov:
Okresného súdu Bratislava I v 30 nálezoch,
Krajského súdu v Bratislave v 22 nálezoch,
Okresného súdu Žilina v 22 nálezoch,
Okresného súdu Košice I v 21 nálezoch,
Okresného súdu Piešťany v 17 nálezoch.
Výška priznaného primeraného finančného zadosťučinenia, ktorú boli všeobecné súdy na základe nálezov ústavného súdu povinné sťažovateľom uhradiť v súvislosti s porušením uvedených článkov ústavy a dohovoru, dosiahla v roku 2017 hodnotu 735 400 €. V súvislosti s problematikou porušenia už uvedených článkov ústavy a dohovoru ústavný súd na základe štatistických údajov poukazuje na alarmujúci stav extrémnych a opakovaných prieťahov.
Extrémne prieťahy sú prieťahy v konaniach pred všeobecnými súdmi alebo pred orgánmi činnými v trestnom konaní, ktoré začali do roku 2000 (vrátane) a k 31. decembru 2017 neboli právoplatne skončené. V roku 2017 ústavný súd z celkového počtu 289 nálezov konštatoval porušenie uvedených článkov ústavy a dohovoru v súvislosti s extrémnymi prieťahmi až v 26 nálezoch.
Opakované prieťahy sú prieťahy v konaniach pred všeobecnými súdmi alebo orgánmi činnými v trestnom konaní, v ktorých ústavný súd opakovane nálezom konštatoval porušenie uvedených článkov ústavy a dohovoru. V roku 2017 ústavný súd z celkového počtu 289 nálezov konštatoval porušenie uvedených článkov ústavy a dohovoru v súvislosti s opakovanými prieťahmi až v 12 nálezoch.
„Ústavný súd v konaní vedenom pod sp. zn. III. ÚS 633/2016 (predchádzalo sp. zn. I. ÚS 584/2012) konštatoval, že na Okresnom súde Bratislava II (sp. zn. 14 C 134/87) došlo k zbytočným, extrémnym a navyše aj opakovaným prieťahom, čo je v právnom štáte neprijateľné. Ústavný súd už vo svojom prvom náleze sp. zn. I. ÚS 584/2012 z 13. februára 2013 vyslovil, že Okresný súd Bratislava II porušil základné právo sťažovateľa. Navyše, je v rozpore s morálkou a etikou, ktorú by mal mať sudca v sebe zakorenenú, aby v demokratickom a právnom štáte súdne orgány nedokázali ani po 30 rokoch právoplatne rozhodnúť vo veci samej“, vysvetľuje predsedníčka ústavného súdu Ivetta Macejková.
„Ústavný súd v konaní vedenom pod sp. zn. III. ÚS 25/2017 (predchádzalo sp. zn. II. ÚS 3/09), ktoré na Okresnom súde Žilina (sp. zn. D 1356/95) trvalo viac ako 22 rokov, taktiež konštatoval extrémne a opakované prieťahy. Neefektívna činnosť Okresného súdu Žilina v danom konaní aj vzhľadom na prvý nález ústavného súdu sp. zn. II. ÚS 3/09 zo 17. marca 2009 je z ústavnoprávneho aspektu neakceptovateľná“, objasňuje predsedníčka ústavného súdu Ivetta Macejková.
„Ústavný súd s ohľadom na svoju doterajšiu judikatúru a predovšetkým z ústavnej povinnosti chrániť práva občanov Slovenskej republiky považuje stav, v ktorom účastník konania nedisponuje rozhodnutím vo veci samej v dôsledku zbytočných prieťahov, za neprípustný, čo má za následok vytváranie negatívneho obrazu verejnosti o súdnej moci v Slovenskej republike“, uzatvára predsedníčka ústavného súdu Ivetta Macejková.
Zdroj: ÚS SR
Viac v sekcii Štátne právo:
Ombudsman: Okolnosti vzniku
Ombudsman: Právna úprava
Advokátske tajomstvo: dáta v cloude a trestné konanie
Vláda schválila návrh opatrení na zlepšenie fungovania obchodného registra
Dohoda dedičov o predkupnom práve v rámci uznesenia o dedičstve
Smernica Únie o nekalých podmienkach v spotrebiteľských zmluvách sa môže uplatniť na vzdelávacie zariadenie
Vnútroštátny súd je povinný preskúmať ex offo nekalú povahu zmluvných...
O čo ide v trestnom oznámení TV Markíza na Ruska a Kočnera?
V súvislosti so spornými zmenkami v hodnote 70 miliónov eur...
Komora exekútorov upozorňuje na výskyt podvodných praktík!
Vyzýva občanov i právnické osoby, aby si overovali číslo účtu...
Do osvetovej akcie v rámci Dňa advokácie sa zapojilo takmer sto advokátov a koncipientov
V rámci tradičnej osvetovej akcie Dňa otvorených dverí SAK sa v desiatich slovenských...
Čo sa vykonalo pre Rómov v roku 2017?
Ábel Ravasz v stredu 25. apríla 2018 predložil vláde Správu o činnosti splnomocnenca vlády...
Ďalšie zmarené prevádzačstvo na východe
Vyšetrovateľ národnej jednotky boja proti nelegálnej migrácii (nie NAKA!) obvinil...
Súdy musia pracovať rýchlejšie
Bratislava, 15. mája 2018 – Súdy musia pracovať rýchlejšie, efektívne...
Sudcovia Ústavného súdu idú do Petrohradu
Sudcovia Ústavného súdu Slovenskej republiky sa zúčastnia na konferencii a VIII. medzinárodnom právnickom fóre v...